《晋四厢乐歌二首 其二 正旦大会行礼歌》
魏晋·成公绥

穆穆天子。光临万国。多士盈朝。莫匪俊德。流化罔极。王猷允塞。

嘉会置酒。嘉宾充庭。羽旄曜辰极。钟鼓振泰清。百辟朝三朝。彧彧明仪刑。

济济锵锵。金振玉声。礼乐具。宴嘉宾。眉寿祚圣皇。景福惟日新。

群后戾止。有来雍雍。献酬纳贽。崇此礼容。丰肴万俎。旨酒千钟。

嘉乐尽宴乐。福禄咸攸同。乐哉。天下安宁。道化行。风俗清。

箫韶作。咏九成。年丰穰。世泰平。至治哉。乐无穷。元首聪明。股肱忠。

澍丰泽。扬清风。嘉瑞出。灵应彰。麒麟见。凤凰翔。醴泉涌。流中唐。

嘉禾生。穗盈箱。降繁祉。祚圣皇。承天位。统万国。受命应期。授圣德。

四世重光。宣开洪业。景克昌。文钦明。德弥彰。肇启晋邦。

流祚无疆。泰始建元。凤皇龙兴。龙兴伊何。享祚万乘。奄有八荒。

化育黎蒸。图书焕炳。金石有徵。德光大。道熙隆。被四表。

格皇穹。奕奕万嗣。明明显融。高朗令终。保兹永祚。与天比崇。

圣皇君四海。顺人应天期。三叶合重光。泰始开洪基。

明曜参日月。功化侔四时。宇宙清且泰。黎庶咸雍熙。

善哉雍熙。惟天降命。翼仁佑圣。于穆三皇。载德弥盛。总齐璇玑。

光统七政。百揆时序。化若神圣。四海同风。兴至仁。济民育物。

拟陶钧。拟陶钧。垂惠润。皇皇群贤。峨峨英俊。德化宣。

芬芳播来胤。播来胤。垂后昆。清庙何穆穆。皇极辟四门。皇极辟四门。

万机无不综。亹亹翼翼。乐不及荒。饥不遑食。大礼即行。乐无极。

登昆仑。上层城。乘飞龙。升泰清。冠日月。佩五星。扬虹霓。建彗旌。

披庆云。荫繁荣。览八极。游天庭。顺天地。和阴阳。序四时。曜三光。

张帝网。正皇纲。播仁风。流惠康。迈洪化。振灵威。怀万方。纳九夷。

朝阊阖。宴紫微。建五旗。罗钟虡。列四县。奏韶武。铿金石。扬旌羽。

纵八佾。巴渝舞。咏雅颂。和律吕。于胥乐。乐圣主。化荡荡。清风泄。

总英雄。御俊杰。开宇宙。扫四裔。光缉熙。美圣哲。超百代。扬休烈。

流景祚。显万世。皇皇显祖。翼世佐时。宁济六合。受命应期。

神武鹰扬。大化咸熙。廓开皇衢。用成帝基。光光景皇。无竞惟烈。

匡时拯俗。休功盖世。宇宙既康。九域有截。天命降鉴。启祚明哲。

穆穆烈考。克明克隽。实天生德。诞膺灵运。肇建帝业。开国有晋。

载德奕世。垂庆洪胤。明明圣帝。龙飞在天。与灵合契。通德幽玄。

仰化青云。俯育重渊。受灵之祜。于万斯年。

作者简介：（231—273）西晋初东郡白马人，字子安。少有俊才，博涉经传。性寡欲，不营资产。雅善音律，词赋甚丽。张华叹为绝伦，荐之太常，征博士，累迁中书郎。每与华受诏并为诗赋，又与贾充等参定《晋律》。所作《天地赋》、《啸赋》，皆为传世名篇。有集已佚，明人辑有《成公子安集》。